6.12.2022
EL
Επίσημη Εφημερίδα της Ευρωπαϊκής Ένωσης
C 465/79 Τρίτη 3 Μαΐου 2022
58.
επισημαίνει, ωστόσο, ότι η ΤΝ μπορεί να χρησιμοποιηθεί για την πρόβλεψη διακοπών παροχής ενέργειας και τον εντοπισμό αναγκών συντήρησης με μεγάλη ακρίβεια· διευκρινίζει, επίσης, ότι μπορεί να χρησιμοποιηθεί για τη σύνθεση μεγάλου όγκου δεδομένων, μέσω αυτοματοποιημένης εξόρυξης πληροφοριών ή αυτοματοποιημένης ταξινόμησης πληροφοριών, και για τον εντοπισμό συγκεκριμένων μοτίβων· τονίζει ότι τα στοιχεία αυτά θα μπορούσαν να επιτρέψουν την καλύτερη πρόβλεψη και αξιολόγηση του επιπέδου απειλής και των τρωτών σημείων των συστημάτων, ταχύτερες διαδικασίες λήψης αποφάσεων, βελτιωμένη αντιδραστικότητα και αποτελεσματικότερη προστασία των συσκευών τελικού σημείου· 59.
υπογραμμίζει, ιδίως, την εγγενή δυνατότητα να καταστεί δυνατό για τις υπηρεσίες επιβολής του νόμου να εντοπίζουν και να αντιμετωπίζουν την εγκληματική δραστηριότητα, η οποία υποστηρίζεται από την τεχνολογία ΤΝ· υπογραμμίζει ότι οι εν λόγω δραστηριότητες επιβολής του νόμου που συνδέονται με την ΤΝ επιτάσσουν, ωστόσο, πλήρη σεβασμό των θεμελιωδών δικαιωμάτων, αυστηρό δημοκρατικό έλεγχο, σαφείς κανόνες διαφάνειας, ισχυρή υποδομή ΤΠ, ανθρώπινη εποπτεία, εργαζομένους υψηλής ειδίκευσης και πρόσβαση σε συναφή και υψηλής ποιότητας δεδομένα· δ) ΤΝ και ανταγωνιστικότητα 60. σημειώνει ότι ολοένα και περισσότερα προϊόντα και υπηρεσίες σε ολόκληρη την αλυσίδα αξίας θα είναι διασυνδεδεμένα στο εγγύς μέλλον, ενώ η ΤΝ και ο αυτοματισμός θα διαδραματίζουν σημαντικό ρόλο σε πολλές διαδικασίες παραγωγής, λειτουργίες και επιχειρηματικά μοντέλα· υπογραμμίζει την καθοριστική σημασία της βασικής έρευνας για την ανάπτυξη βιομηχανικών οικοσυστημάτων ΤΝ, καθώς και τη σημασία των ουσιαστικών επενδύσεων για την προώθηση της ψηφιακής δημόσιας διοίκησης και την αναβάθμιση των ψηφιακών υποδομών· 61. παρατηρεί ότι, παρά τη σημαντική αύξηση επιχειρηματικού κεφαλαίου και άλλων μορφών χρηματοδότησης σε πρώιμο στάδιο τα τελευταία δύο χρόνια, πολλές ευρωπαϊκές βιομηχανίες υστερούν και τα τρέχοντα επίπεδα χρηματοδότησης στην ΕΕ εξακολουθούν να είναι ανεπαρκή και θα πρέπει να αυξηθούν σημαντικά προκειμένου να ανταποκριθούν στον δυναμισμό των κορυφαίων οικοσυστημάτων ΤΝ, όπως στη Silicon Valley και αλλού· επισημαίνει την ιδιαίτερη δομή συνεργατικών σχηματισμών-δικτύων του οικοσυστήματος καινοτομίας της ΕΕ, σε αντίθεση με τα κεντρικά οικοσυστήματα καινοτομίας (που λαμβάνουν κρατική στήριξη)· 62.
υπογραμμίζει ότι η ΤΝ αλλάζει τα δεδομένα για την ανταγωνιστικότητα της βιομηχανίας της ΕΕ και έχει τη δυνατότητα να αυξήσει την παραγωγικότητα, να επιταχύνει την καινοτομία, να βελτιώσει τις διαδικασίες παραγωγής και να συμβάλει στην παρακολούθηση της ανθεκτικότητας των ευρωπαϊκών αλυσίδων εφοδιασμού· 63.
επισημαίνει τον κίνδυνο να διαταραχθούν οι αλυσίδες εφοδιασμού λόγω οικονομικής αποσύνδεσης ή καταστροφικών γεγονότων όπως πανδημίες ή φαινόμενα που σχετίζονται με την κλιματική αλλαγή· τονίζει ότι η χρήση της ΤΝ μπορεί να συμβάλει στον εντοπισμό μοτίβων διαταραχής στις αλυσίδες εφοδιασμού και στην υποστήριξη της προληπτικής συντήρησης, γεγονός που θα μπορούσε να στηρίξει τη διαφοροποίηση των προμηθευτών· 64. σημειώνει ότι οι εταιρείες που ξεκινούν την ψηφιακή διαταραχή συχνά ανταμείβονται με σημαντικά οφέλη ως προς το μερίδιο αγοράς· σημειώνει ότι πρόσφατες μελέτες δείχνουν ότι το μοτίβο αυτό είναι πιθανό να επαναληφθεί με ακόμη μεγαλύτερη ένταση, καθώς οι εταιρείες που υιοθετούν την ΤΝ συχνά συλλέγουν μεγάλο όγκο δεδομένων, γεγονός που τείνει να ενισχύει την ανταγωνιστική τους θέση· ανησυχεί για τους κινδύνους που απορρέουν από τη συγκέντρωση στην αγορά σε βάρος των ΜΜΕ και των νεοφυών επιχειρήσεων· 65. τονίζει ότι η προοπτική αυτή είναι ιδιαίτερα ανησυχητική, δεδομένου ότι οι μεγαλύτερες κατεστημένες εταιρείες τεχνολογίας οι οποίες πιθανότατα θα κυριαρχήσουν και στις τεχνολογίες ΤΝ είναι ρυθμιστές πρόσβασης στις αγορές, και καρπώνονται το μεγαλύτερο τμήμα της παραγόμενης αξίας· τονίζει ότι, επειδή τα δεδομένα που αποτελούν την κινητήρια δύναμη του τομέα της ΤΝ συλλέγονται στην πλειονότητά τους από τις ίδιες μεγάλες εταιρείες τεχνολογίας, οι οποίες προσφέρουν στους χρήστες πρόσβαση σε υπηρεσίες με αντάλλαγμα δεδομένα και έκθεση σε στοχευμένες διαφημίσεις, η ίδια η υφιστάμενη δεσπόζουσα θέση τους στην αγορά ενδέχεται από μόνη της να τους δώσει ώθηση για περαιτέρω κυριαρχία στην αγορά· τονίζει ότι πολλές από αυτές τις εταιρείες τεχνολογίας έχουν την έδρα τους εκτός της ΕΕ, αλλά κατορθώνουν να αποκομίζουν την αξία που παράγεται από τα δεδομένα των Ευρωπαίων πελατών, γεγονός που τους αποφέρει ανταγωνιστικό πλεονέκτημα· 66.
χαιρετίζει την πρόσφατη ανακοίνωση της Επιτροπής με την οποία ζητείται η επικαιροποίηση των κανόνων ανταγωνισμού ώστε να είναι κατάλληλοι για την ψηφιακή εποχή (29) και τονίζει τον καίριο ρόλο των εκ των προτέρων μέτρων, συμπεριλαμβανομένου της μελλοντικής πράξης για τις ψηφιακές αγορές, όσον αφορά την αντιστάθμιση της συγκέντρωσης προτού προκύψει· υπογραμμίζει, επίσης, τον ρόλο που μπορούν να διαδραματίσουν η τυποποίηση και η ρυθμιστική συνεργασία όσον αφορά την αντιμετώπιση αυτού του ζητήματος, με τη διευκόλυνση της παγκόσμιας ανάπτυξης προϊόντων και υπηρεσιών ανεξάρτητα από τη φυσική τοποθεσία τους·
(29)
Ανακοίνωση της Επιτροπής της 18ης Νοεμβρίου 2021 σχετικά με μια πολιτική ανταγωνισμού κατάλληλη για νέες προκλήσεις (COM(2021)0713).